பி. எல். ஏகப்பன்

டாக்டர் **பி. எல். ஏகப்பன்** அல்லது **எம். பி. எல். ஏகப்பன்** (ஆங்கிலம்; மலாய்: (*P. L. Yegappan* அல்லது *Dr. M. P. L. Yegappan*) என்பவர் மலேசிய அரசியல்வாதி; 1959 முதல் 1964 வரை பினாங்கு மாநில சட்டமன்றத்தில் **பட்டர்வொர்த்** சட்டமன்றத் தொகுதியின் (**N01**) சட்டமன்ற உறுப்பினர்; 1959 முதல் 1964 வரை பினாங்கு மாநில அமைச்சர் பதவி வகித்தவர் ஆவார். 

1960-ஆம் ஆண்டுகளில், பினாங்கு மாநிலத்தின் உள்ளாட்சி அமைப்புகள் சார்ந்த சமூகப் பணிகளில் தீவிரமாகப் பங்கேற்றார். புக்கிட் மெர்தாஜாம் இந்திய சங்கத்தின் முதல் தலைவராகவும் பொறுப்பு வகித்தார். புக்கிட் மெர்தாஜாம் பகுதியின் தொடக்கக் கால அரசியல் வரலாற்றில் முன்னோடியாக விளங்கியவர்; மற்றும் பினாங்கு மாநில மஇகா கட்சியின் (**MIC**) முன்னோடி மூத்த தலைவர்களில் ஒருவர் என அறியப்படுகிறார். 

## தொடக்க கால வாழ்க்கை
இவர் இந்தியா தமிழ்நாட்டில் 1916-ஆம் ஆண்டில் பிறந்தார். 1930-ஆம் ஆண்டு தமது 14-ஆவது வயதில் மலாயா, கூலிம் நகரத்திற்கு வந்தார். பினாங்கிலுள்ள புனித சேவியர் கல்வி நிறுவனத்தில் கல்வி பயின்றார். மருத்துவம் படிப்பதற்காக மெட்ராஸ் (சென்னை) நகருக்குத் திரும்பிச் சென்றார். படிப்பை முடித்து நகரத்தார் சமூகத்தின் முதல் மருத்துவர் ஆனார். இரண்டாம் உலகப் போர் முடிவடைந்ததும், அவர் 1946-இல் மலாயாவிற்குத் திரும்பினார். 

1947-இல் பினாங்கு பொது மருத்துவமனையில் மருத்துவ அதிகாரியாகப் பொறுப்பேற்றார். 1948-இல், அவர் புக்கிட் மெர்தாஜாம் மருத்துவமனைக்கு மாற்றப்பட்டு பின்னர் நெகிரி செம்பிலான், தம்பின் மருத்துவமனைக்கு மாற்றப்பட்டார். தைப்பிங், அலோர் ஸ்டார் மற்றும் ஈப்போ போன்ற அருகிலுள்ள நகரங்களில் பணிபுரிய அவர் விடுத்த கோரிக்கைகள் நிராகரிக்கப்பட்டன. அதன் பிறகு, அவர் புக்கிட் மெர்தாஜாம் நகரில் தமது சொந்த தனியார் மருத்துவகத்தைத் திறக்க முடிவு செய்தார். அந்த மருத்துவகம்தான் புக்கிட் மெர்தாஜாம் நகரில் முதல் தனியார் மருத்துவ இல்லமாகும்.

## அரசியல் வாழ்க்கை
1960-ஆம் ஆண்டுகளில் அவர் உள்ளாட்சி அமைப்புகளின் சமூகப் பணிகளில் தீவிரமாகப் பங்கேற்றார். புக்கிட் மெர்தாஜாம் நகரில் உள்ள இந்திய சங்கத்தின் முதல் தலைவராகவும் பொறுப்பு ஏற்றார். 1957-இல், மலாயாவின் பல நகரங்களில் நகராட்சி மன்றத் தேர்தல்கள் நடத்தப்பட்டன. டாக்டர் எம்.பி.எல். ஏகப்பன், 1959-இல் நடந்த இரண்டாவது பினாங்கு மாநிலத் தேர்தலில் மாநில சட்டமன்ற உறுப்பினராகத் தேர்வு செய்யப்பட்டார். 

பட்டர்வொர்த் சட்டமன்றத் தொகுதியில், மலேசிய கூட்டணி கட்சியின் சார்பில் போட்டியிட்ட அவர், 4 முனைப் போட்டியில் 1,154 வாக்குகள் பெரும்பான்மையுடன் வெற்றி பெற்றார். அவர் பினாங்கு மாநில கல்வித் துறைக்கு மாநில அமைச்சராக நியமிக்கப்பட்டார்.

## பொது
பினாங்கு பல்கலைக்கழகத்தை அமைப்பதற்கான முன்னெடுப்பில் அவர் முக்கிய நிலையில் பங்காற்றினார். அந்தப் பல்கலைக்கழகம் தற்போது மலேசிய அறிவியல் பல்கலைக்கழகம் (*Universiti Sains Malaysia*) என அழைக்கப்படுகிறது. 1962-ஆம் ஆண்டு ஏப்ரல் 11-ஆம் தேதி, பினாங்கு மாநில அரசின் சார்பில் பினாங்கில் ஒரு பல்கலைக்கழகம் அமைப்பதற்கான தீர்மானத்தை முன்வைத்தவரும் இவரே ஆவார். அவர் 1972-ஆம் ஆண்டு, தனது 57-வது வயதில் காலமானார்.

## மேலும் காண்க
* புக்கிட் மெர்தாஜாம்
* புக்கிட் மெர்தாஜாம் மக்களவைத் தொகுதி
* மலேசிய இந்திய சட்டமன்ற உறுப்பினர்களின் பட்டியல்
* மலேசிய மாநிலங்களின் சட்டமன்ற உறுப்பினர்கள் பட்டியல் (2023–தற்போது வரை)

## மேற்கோள்கள்

## நூல்கள்
*Abdullah, Z. G., Adnan, H. N., & Lee, K. H. (1997). *Malaysia, tokoh dulu dan kini = Malaysian personalities, past and present*. Kuala Lumpur, Malaysia: Penerbit Universiti Malaya.
*Anzagain Sdn. Bhd. (2004). *Almanak keputusan pilihan raya umum: Parlimen & Dewan Undangan Negeri, 1959-1999*. Shah Alam, Selangor: Anzagain. 
*Hussain, M. (1987). *Membangun demokrasi: Pilihanraya di Malaysia*. Kuala Lumpur: Karya Bistari.
*Ibnu, H. (1993). *PAS kuasai Malaysia?: 1950-2000 sejarah kebangkitan dan masa depan*. Kuala Lumpur: GG Edar.

## வெளி இணைப்புகள்

பகுப்பு:1916 பிறப்புகள்
பகுப்பு:1972 இறப்புகள்
பகுப்பு:பினாங்கு மக்கள்
பகுப்பு:மலேசியத் தமிழ் அரசியல்வாதிகள்
பகுப்பு:பினாங்கு மாநில சட்டமன்ற உறுப்பினர்கள்